
			Cantan os galos ao día

			Letras Galegas para as cantareiras

			Na sesión plenaria ordinaria da Real Academia Galega celebrada o venres 5 de xullo de 2024 no Pazo de María Pita da Coruña, acordouse dedicar as Letras Galegas do ano 2025 ás cantareiras. Esta candidatura impúxose á dos escritores Antón Tovar e Enrique Labarta Pose. Salientouse das elixidas seren preservadoras da lingua de noso nun contexto desfavorable así como mantedoras dun completo legado poético e musical.

			Esta escolla entronca coa elección do primeiro Día das Letras Galegas (o do 17 de maio de 1963) dedicado a Rosalía de Castro, con motivo de se cumprir o centenario da publicación de Cantares gallegos, obra poética enraizada na lírica popular.

			Non é esta a primeira vez que as Letras se tributan de modo colectivo. Tempo atrás, 1998, dedicáranselle aos xograres da ría de Vigo: Mendinho, Martín Codax e Johán de Cangas. Mais nesta ocasión é a seis mulleres (o xénero menos recoñecido pola Academia). De Mens (Malpica de Bergantiños), a Asunción Garrido Ameijenda, Prudencia Garrido Ameijenda e Manuela Lema Villar. De Agranzón (Ozón, Muxía), a Josefa Eva Castiñeira Santos. Da Vila da Igrexa (Cerceda), a Adolfina Casás Rama e Rosa Casás Rama. Son fieis representantes da tradición oral de tres espazos etnomusicais da costa e do interior da provincia da Coruña e á súa vez serven para representar a oralidade doutras comarcas do país.

			En «A poesía popular galega e o Día das Letras», Xosé Manuel Sánchez Rei (2024) matiza que «todas elas pertencen á rexión da Costa da Morte, terra en que, xunto ás serras orientais do país, o canto e as afinacións conservaron trazos de marcado arcaísmo, practicamente desaparecidos no resto do continente europeo».

			Segundo a ex-pandeireteira de Xacarandaina e fundadora do grupo Kadrou, Marta Pumares Varela, «é este un primeiro paso e a partir de aquí hai moito que traballar. Un ano non é abondo para revalorizar toda a nosa música tradicional e todo o noso patrimonio, senón que temos por diante un longo camiño que percorrer para poder homenaxear moitas máis persoas que tamén deixaron o seu legado».

			Estas seis elixidas, posuidoras dun perfil social semellante por seren mulleres labregas nun mundo rural xa en declive, marcaron tres fitos diferentes no mundo da tradición oral.

			As Vellas de Mens foron as primeiras cantareiras en espallaren a nosa oralidade polo mundo adiante integradas na Agrupación Folklórica Aturuxo da Coruña. Un camiño artístico que durou arredor duns vinte anos e as converteu nas nosas pandeireteiras históricas máis internacionais. Xunto con este trazo, foron tamén o primeiro grupo de cantareiras da aldea que subiu aos escenarios cunha formación folclórica e representan tamén o estilo de tocar a pandeireta co puño pechado.

			Eva Castiñeira é espello daquelas mulleres que padeceron unha emigración interior no país ao ter que abandonar o seu Agranzón natal para instalarse nun ámbito urbano. A canda ela trouxo un herdo musical aprendido na infancia e foi protagonista durante tempo das festas dunha parroquia rural, Visma, que forma parte da cidade da Coruña. Descuberta por Martín Fernández Maceiras para o selo discográfico Ruada, a súa participación (a canda a súa irmá Engracia) no verán de 1981 con Milladoiro no Pavillón de Deportes de Riazor representa o fito de unhas pandeireteiras subiren por vez primeira a un escenario cun grupo folk. Exemplo para que anos despois, en 1986, no disco Galicia no país das marabillas, Milladoiro contase coas pandereiteiras de Cantigas e Agarimos (Cristina Rivas, Felisa Segade e Pilocha Rivas) para interpretar estes tres cortes: «Espadelada de Penosiños», «Danza e Jota de Lousame» e «Estroupelear».

			Adolfina e Rosa Casás son «fillas» do Cancioneiro popular galego de Dorothé Schubarth e Antón Santamarina. O seu ámbito de actuación musical non sobrepasou a terra de nacenza. De todos os modos, ambas foron das informantes máis prolíficas tanto en textos poéticos como en melodías para a compilación da etnomusicóloga suíza.

			As catro etapas históricas da poesía popular

			No volume Cantar na Coruña. Cancioneiro coruñés dos séculos XVIII e XIX, Xosé Manuel Sánchez Rei (2017: 12-18) distingue catro etapas na historia da compilación da poesía e música popular.

			Primeira etapa

			A primeira encádraa no Galego Medio (XVI-XVIII), conformado polo Séculos Escuros (XVI-XVII) e o Século da Ilustración Galega (XVIII). Durante a segunda metade do século XVIII, eruditos como o Padre Sarmiento (1695-1772), o cura de Fruíme Diego Antonio Cernadas y Castro (1698-1777), Xosé Cornide Saavedra (1734-1803) ou o Padre Sobreira (1746-1805) comezaron a recoller poesía oral. Este período caracterízase pola case desaparición da literatura culta e a consolidación da popular.

			Nas Memorias para la Historia de la Poesía y los Poetas españoles, o Padre Sarmiento destacou desta maneira o papel das mulleres na tradición literaria popular (Domingo Blanco 1992: 21): «Observei que en Galicia as mulleres non só son poetisas, senón tamén músicas naturais […] Na maior parte das coplas galegas, falan as mulleres cos homes; e é porque elas son as que compoñen as coplas, sen artificio ningún; e elas mesmas inventan os tons ou aires cos que as han de cantar, sen ter idea da Arte Musical».

			Noutro momento deste estudo, o frade bieito realizou unha descrición psicolóxica das mulleres galegas e da súa relación coa música popular.

			Unha primeira clase formábana (Blanco 1992: 22): «as señoras e semi-señoras, que ou gardan o estado ou saen pouco da casa». Estas (Blanco 1992: 22): «desprezan cantar coplas galegas, e prefiren cantar coplas castelás en metro, palabras e ton, por imitar a castelás e casteláns que pasaron a Galicia. Pero se non lles favorece moito a voz e a cara, menosprézanas os propios casteláns de oílas, e os galegos mófanse da súa mala afectación».

			A segunda era (Blanco 1992: 22): «a das da praza e rúa, e que chaman mozas de sella». Ao contrario ca as anteriores (Blanco 1992: 22): «cantan coplas en idioma, metro e ton galego; e non poucas veces cantan tamén coplas castelás que oíron aos soldados».

			E a terceira (Blanco 1992: 22): «as rústicas e aldeás, que sempre andan no campo, se son de terra a dentro. E se son de portos de mar alternan no campo e nos areais […] que compoñen a multitude, ou por mellor dicir a infinidade das galegas, xamais soñan con cantar cancións castelás, son incansables en cantar cantigas galegas, puras naturais, e non pouco expresivas […]. Desa multitude de galegas saen as naturais poetisas, músicas e cantareiras, sen necesitar da Arte Poética, da Arte da Música, nin do Canto de Órgano. Elas mesmas crean as coplas, inventan os tons e aplican o canto, que é moi singular e suave na súa modulación e, en especial, cando a voz é excelente».

			Segunda etapa

			A segunda etapa sitúaa (Sánchez Rei 2017: 13) no século XIX, en concreto, dentro da segunda metade desta centuria, no último cuarto. A publicación de Cantares gallegos de Rosalía de Castro, obra fundacional do Rexurdimento literario galego, e do volume inicial da Historia de Galicia de Manuel Murguía provocaron a necesidade urxente de recoller a nosa literatura popular.

			Nela, xurdiu un amplo número de compiladores. José Casal Lois (1845-1912), José López de la Vega (1825-1888), José Pérez Ballesteros (1833-1918), Juan Antonio Saco Arce (1835-1881), Lois Tobío Campos (1861-1943), Manuel Murguía (1833-1923) ou Marcial Valladares (1821-1903).

			A case totalidade destas recolleitas permaneceu en versión manuscrita, aínda que algunhas viron a luz ben no Diccionario gallego-castellano (1884) de Marcial Valladares, ben en revistas literarias como Galicia Humorística (1888) de Enrique Labarta Pose, ben rescatáronse tardiamente en coidadas edicións nos séculos XX e XXI.

			Domingo Blanco nun volume xa clásico da nosa literatura de tradición oral, A poesía popular en Galicia, recolleu todo ese amplo legado encadrado nun marco temporal de 140 anos (Blanco 1992: 111): «Transcribo aquí, en orde cronolóxica, todos os textos de literatura popular en verso, escritos en galego, que puiden atopar impresos ou manuscritos do período comprendido entre 1745, data en que o Padre Sarmiento emprendeu a redacción do Viaje a Galicia (1745), e 1885, en que foi publicado o Cancionero de Pérez Ballesteros, coa exclusión desta última publicación, xa amplamente difundida mesmo en edicións recentes».

			Outro fito importante nesta etapa para a tradición oral foi a creación da sociedade El Folklore Gallego o 29 de decembro de 1883. Naceu por consello de Antonio Machado Álvarez («Demófilo»), quen en 1881 fundara en Sevilla El Folklore Andaluz e pretendía espallar a iniciativa por todo o Estado. Unha das finalidades deste colectivo galego era recoller as nosas manifestacións de literatura oral.

			Estaba presidida por Emilia Pardo Bazán, acompañada na xunta directiva (Blanco 1992: 100) por Ramón Pérez Costales (vicepresidente), Salvador Golpe Varela (secretario), Ramón Segade (vicesecretario), Narciso Pérez Reoyo (contador), Antonio María de la Iglesia (vogal), Juan de la Osa (bibliotecario), José Pérez Ballesteros (vogal), Cándido Salinas (vogal), Francisco María de la Iglesia (vogal) e Víctor López Seoane (vogal).

			Á parte doutras iniciativas, esta entidade interveu en tres publicacións fundamentais na época para o coñecemento da literatura popular tanto aquí como mesmo fóra de Galicia. Unha delas, El folklore gallego. Miscelánea (1884), formou parte do tomo IV da Biblioteca de las Tradiciones Populares Españolas.

			Outra, un Cuestionario (1884), redactado polos irmáns Antonio e Francisco Álvarez de la Iglesia e por Cándido Salinas, en cuxa segunda sección, «Idioma y literatura populares de Galicia», se pautaba o camiño para a recolla de poesía de tradición oral. En palabras de Emilia Pardo Bazán, este Cuestionario (Blanco 1992: 102): «foi xulgado en Francia [como] o máis completo, metódico e científico que ata hoxe vira a luz en Europa».

			E o Cancionero popular gallego y en particular de la provincia de La Coruña de José Pérez Ballesteros como froito do citado Cuestionario. Viu a luz en tres volumes na Biblioteca de las Tradiciones Populares. En 1885, saíu o volume I; os II e III, en 1886.

			A finais deste século realizou a súa compilación para o Cancionero musical de Galicia o folclorista pontevedrés Casto Sampedro e Folgar. Nel, á parte do corpus poético, incluíuse a transcrición musical e mesmo a descrición dalgunhas danzas. En 1945, viu a luz publicado por Xosé Filgueira Valverde e nos anos 2008 e 2012 foi estudado por Luís Costa, Xabier Groba, José Carlos Valle e Carlos Villanueva.

			O compositor madrileño José Inzenga transcribiu tres melodías galegas en Ecos de España: colección de cantos y bailes populares (1874) e outras 42 en Cantos y bailes populares de España: Galicia (1888). Beatriz Busto (2021: 39) defíneo como «o primeiro traballo verdadeiramente etnomusical, tamén en termos metodolóxicos, que conservamos» desta época.

			Terceira etapa

			A terceira etapa enmárcaa Sánchez Rei (2017: 15) desde o inicio do século XX ata o comezo da Guerra Civil (1936). Nela, institucións como a Real Academia Galega, as Irmandades da Fala, o Seminario de Estudos Galegos e a Xeración Nós pulan polos sinais de identidade do país.

			A lírica popular ocupa espazo en páxinas das revistas destas entidades. Por exemplo, no Boletín da Real Academia Galega publicáronse, entre outras moitas, as 84 cántigas recollidas en Buño á daquela adolescente Dolores Cancela Pérez e que viron a luz no 2021 baixo o título de Cancioneiro de Buño. Para Víctor F. Freixanes (2022: 16) «tal vez sexa a primeira colectánea do cancioneiro popular recollido por unha informante espontánea, unha mociña do pobo, interesada na música dos avós (neste caso case máis ben deberiamos dicir das avoas)». O semanario A Nosa Terra e a revista Nós tampouco eran alleos a estas compilacións líricas.

			En tomando exemplo de Aires da Terra (gravou o primeiro disco de Galicia), coro fundado en Pontevedra no ano 1883 polo folclorista Perfecto Feixoo Poncet, naceron nesta época en distintas poboacións galegas outras agrupacións que seguirían o seu modelo de recolleita e divulgación do patrimonio oral tradicional.

			Na cidade de Ferrol, Airiños da Miña Terra (1900) e o Real Coro Toxos e Froles (1914); en Vigo, Agrupación Artística de Vigo (1914); en Santiago, Cantigas e Agarimos (1916); na Coruña, Cántigas da Terra (1916); en Ourense, Coral de Ruada (1919); en Pontevedra, Foliadas e Cantigas (1916) e Sociedade Artística de Pontevedra; en Mondariz, Agarimos da Terra (1916); e na Estrada, Airiños do Ulla.

			Desde o seo do Seminario de Estudos Galegos traballaron na tradición oral os musicólogos Eduardo Martínez Torner (1888-1955) e Xesús Bal y Gay (1905-1993). Os seus materiais recollidos viron lume en 1933 no monográfico Terra de Melide.

			Aínda que publicada en 1973 baixo o título de Cantigueiro popular da Limia Baixa, o etnógrafo Xaquín Lorenzo Fernández recolleu nesta comarca máis de 2500 textos. E durante a súa participación nas escavacións do castro A Cidá (Cabana de Bergantiños), outra de poesía oral que acabaría inserindo nun artigo etnográfico (Lorenzo 1936: 17-39) sobre a parroquia de Borneiro.

			Cuarta etapa

			A cuarta etapa segundo Sánchez Rei (2017:16) correspóndese co que resta do século XX, desde a Posguerra ata hoxe en día. A ela pertencen estas seis cantareiras homenaxeadas co Día das Letras Galegas 2025. É un período en que a sociedade galega sufriu grandes transformacións debido a factores como (Sánchez Rei 2017: 16) «a desruralización e subsecuente urbanización, emigración interna e externa, modificacións na distribución xeográfica da poboación, mudanza dos modos de vida e nas prácticas das relacións sociais, ocaso do mundo rural e dos seus valores etc.»

			Pese a que as hai, aínda que cada vez en menor número, co andar das décadas é cada vez máis difícil encontrar informantes que sexan fonte orixinal da tradición. Por mor desas transformacións sociais, xa non recibiron esta herdanza nas panilladas, carroas ou albaroques, nas andainas de Reis, nos percorridos das comparsas de Entroido e de Pascua Florida ou nos Maios.

			Agora, como ben indica Sánchez Rei (2017: 17), este legado chéganos a través de «coros de música tradicional, bandas de música populares, emigración americana, grupos de música tradicional ou folk, mecanismos de reprodución de música etc.»

			Se por unha banda, a chegada da radio, televisión ou da informática ás casas exterminou os tempos de conversa, as contadas e cantadas a carón da lareira coa correspondente substitución do noso polo alleo; pola outra, supuxeron extraordinarias plataformas de gravación e divulgación de todo este legado.

			Tanto os programas de variedades como os especializados abriron as súas portas non só a estes artistas populares e o seu legado, senón tamén a toda esa lexión de compiladores que converteron estas manifestacións no seu modo vida a través da docencia en colectivos folclóricos ou aos grupos folk que beberon na tradición para conformar un repertorio enraizado na música do país.

			O 11 de outubro de 1973, o programa Raíces da RTVE emitiu o capítulo «Gremios I» onde entrevistaba o crego folclorista (cantador, gaiteiro, pandeireteiro e zanfonista) da parroquia de Cesullas (Cabana de Bergantiños) Santurnino Cuíñas Lois. Nas imaxes de contexto pode verse a súa zanfona pendurada dun andel. Á parte de interpretar tres cantos (de arrieiro, de pedreiro e «de pandeiro de Xil de Cambados»), nesta reportaxe expresou a súa opinión sobre a tradición galega: «ten moi distintas cousas: a foliada, o alalá, o canto de arrieiro, o canto do canteiro».

			O excepcional da súa intervención é cando ofreceu resposta a como bebera da oralidade: «Cando eu tiña seis anos, aí empeza todo. Eu ía aos seráns de noite con meus irmáns maiores. Todas as mulleres tocaban pandeiretas naqueles tempos, que iso acabouse. Unhas tocaban a muiñeira e outras tocaban a xota; ou sexa, o fandango. Iso recollíao. Nas romarías, cando era a hora de marchar, cantaban unha foliada os de tal parroquia e cantaban outra foliada os da outra. E todas cantaban distinto». En palabras de Saturnino Cuíñas, vemos como nesta herdanza da primeira metade do século XX destacaba a presenza da muller pandeireteira.

			Na Televisión de Galicia, cun formato cosmopolita, o programa Luar, presentado sempiternamente por Xosé Ramón Gayoso, foi (e é) nos seus longos anos de vida escenario habitual para informantes, agrupacións folclóricas, grupos folk e as emerxentes voces de pandeireteiras, entre outras moitas mostras musicais. Nel, por exemplo, presentou Leilía o seu disco Consentimento, dedicado a Eva Castiñeira.

			Na mesma canle e en varias tempadas de emisión, o programa Alalá supuxo a achega á tradición musical do país cuns medios técnicos de gravación de son e imaxe fóra do común. O amplo equipo de persoas en planificación do traballo en estudio así como en campo sobordou todo o esforzo que desde as agrupacións folclóricas se viña realizando tempo atrás case de modo individual. Alalá compilou horas e horas de gravación en alta calidade que pasaron a encher os arquivos da TVG e que conforman unha visión sincrónica da música galega de principios do século XXI como no seu momento, na volta dos 80 do século XX, supuxera o traballo de Dorothé Schubarth e Antón Santamarina para o Cancioneiro popular galego, neste caso con peores medios técnicos á hora de acometer o traballo de campo.

			Nos últimos anos, en plataformas dixitais de divulgación como Facebook ou YouTube deposítanse en aberto de modo moi xeneroso recolleitas de hai 30 ou 40 anos realizadas por agrupacións ou persoas relacionadas co canto e baile tradicional. Citamos dous de moitos exemplos: a páxina de Facebook Bailando coas pandeireteiras de Mens de Begoña Iglesias Cao, ex-bailadora de Xacarandaina e Aturuxo, ou o espazo en YouTube de Xandre Outeiro con vídeos das pandeireteiras de Folgoso (Cerdedo). Spotify é tamén unha porta aberta para quen desexe escoitar a tradición.

			No ámbito urbano, desde os anos 80 xurdiron colectivos que encarreiraron o traballo na música e baile tradicionais cunha ollada complementaria á daquelas agrupacións históricas xa consolidadas nas cidades como a Agrupación Folklórica Aturuxo. Un dos moitos exemplos espallados polo país é a Asociación Cultural Xacarandaina da Coruña. Na súa web defínense desta maneira: «Xacarandaina non é un ballet folclórico, non é unha coral, non é unha banda de gaitas, non é un grupo folk; Xacarandaina pretende ser algo máis. Investiga o folclore e interprétao como o atopa no seu lugar de orixe, buscando a maior pureza e o parecido co real, pretendendo con isto ser un exemplo vivo da arte popular de Galicia, continuada polo pobo e para o pobo».

